钦定古今图书集成/明伦汇编/闺媛典/第105卷 > 皇清十一 > 罗养妻丁素娥
## 钦定古今图书集成/明伦汇编/闺媛典/第105卷 > 皇清十一 > 罗养妻丁素娥

按《宁化县志》：“丁素娥，官坊罗养妻也。事舅姑以淑令闻。顺治癸巳正月二十五日，流寇突经其乡，罗族男妇悉累系就道，独娥以艳逸，不加絷，胁之偕行。娥宅前临大溪，有桥，俯溪甚峻，娥抱二岁女，行至中桥，忽跃入深溪中。贼愕眙无如何，但群驻而噪呼曰：‘好妇女，那得轰烈如许’！啧啧惋叹而去。贼退，求尸得之。桥” 下深潭，曲躬趺坐，手牢据地，乃并女葬于桥之宅傍。行者指其墓，莫不泣下。